A TANÁCS HATÁROZATA
(2005. március 14.)
a tagállamok forgalmi adóra vonatkozó jogszabályainak összehangolásáról szóló 77/388/EGK hatodik tanácsi irányelv 11. cikkétől eltérő intézkedés alkalmazásának a Holland Királyság részére történő engedélyezéséről szóló 2000/256/EK határozat módosításáról
(2005/257/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a tagállamok forgalmi adóra vonatkozó jogszabályainak összehangolásáról - közös hozzáadottértékadó-rendszer: egységes adóalap-megállapítás - szóló, 1977. május 17-i hatodik 77/388/EGK tanácsi irányelvre (1) és különösen annak 27. cikke (1) bekezdésére,
tekintettel a Bizottság javaslatára,
mivel:
(1)
A 2000/256/EK határozattal (2) a Tanács a 77/388/EGK irányelv 11A. cikke (1) bekezdése a) pontjától eltérve engedélyezte a Holland Királyság részére, hogy az áruértékesítés és szolgáltatásnyújtás adóalapjába belefoglalja az árut értékesítő, illetve a szolgáltatást nyújtó által felhasznált és a szolgáltatás címzettje által adott arany értékét abban az esetben, ha az arany adása a szolgáltatás címzettjének a 77/388/EGK irányelv 26b. cikkével összhangban adómentes volt.
(2)
Ezen eltérő intézkedés célja az volt, hogy elkerülje a befektetési arany adómentességével való visszaélést, és ezáltal megakadályozza az adókijátszás vagy adókikerülés egyes típusait.
(3)
A holland kormány a Bizottság Főtitkárságán 2004. szeptember 8-án iktatott levelében kérelmezte a 2000/256/EK határozat hatályának meghosszabbítását, amely 2004. december 31-én járt le.
(4)
A 77/388/EGK rendelet 27. cikke (2) bekezdése értelmében a Bizottság 2004. november 22-én kelt levelében tájékoztatta a többi tagállamot a Holland Királyság kérelméről. A Bizottság 2004. november 24-én kelt levelében értesítette a Holland Királyságot arról, hogy birtokában van a kérelem értékeléséhez szükségesnek ítélt valamennyi információ.
(5)
A holland hatóságok szerint a 2000/256/EK határozat által engedélyezett eltérés hatékony volt a fent említett célkitűzések elérésében.
(6)
A 77/388/EGK irányelv 27. cikke szerinti eltérések, amelyek a befektetési arany adómentességével kapcsolatos hozzáadottérték-adó-kikerülést ellensúlyozzák, belefoglalhatók egy jövőbeli irányelvjavaslatba, amely az említett cikkel összhangban ésszerűsít néhány eltérést.
(7)
Következésképpen szükséges a 2000/256/EK határozat alapján engedélyezett eltérés hatályának meghosszabbítása a 77/388/EGK irányelv 27. cikkében megállapított eltérést ésszerűsítő, a befektetési arany adómentességével kapcsolatos hozzáadottérték-adó kikerüléséről szóló irányelv hatályba lépéséig vagy 2009. december 31-ig, a korábban bekövetkező időpont függvényében.
(8)
Az eltérő intézkedésnek nem lesz kedvezőtlen hatása az Európai Közösségek hozzáadottérték-adóból származó saját forrásaira,
ELFOGADTA EZT A HATÁROZATOT:
1. cikk
A 2000/256/EK határozat 2. cikke helyébe a következő szöveg lép:
„2. cikk
Az 1. cikk alapján megadott engedély érvényessége a befektetési arany adómentességével kapcsolatos hozzáadottérték-adó kikerülését ellensúlyozó 77/388/EGK irányelv 27. cikke szerinti eltérő intézkedéseket ésszerűsítő irányelv hatálybalépésének időpontjában, vagy 2009. december 31-én jár le, amelyik időpont korábban következik be.”
2. cikk
Ezt a határozatot 2005. január 1-jétől kell alkalmazni.
3. cikk
Ennek a határozatnak a Holland Királyság a címzettje.
Kelt Brüsszelben, 2005. március 14-én.